Alta Velocidad Española

Renfe AVE edo Alta Velocidad Española (AVE) () Espainiako Sustapen Ministerioaren menpe dagoen Renfe Operadora eragilearen marka komertzial bat da, eta Espainian abiadura handiko tren zerbitzuak eskaintzen ditu. Trenek 310 km/h abiadura har dezakete, eta 25 kV 50 Hzetan elektrifikaturiko eta zabalera internazionaleko (1.435 mm) trenbideetan ibiltzen dira, distantzia luzeko ibilbideak egiten dituztelarik.

1992an marka jaio zenean, Espainiako abiadura handiko burdinbide zerbitzu guztiek AVE izenez ezagutzen ziren. Gaur egun, ordea, AVE zerbitzuaz gain abiadura handiko lineetan bestelako zerbitzuak eskaintzen dira, Alvia eta Avant marka komertzialak erabiliz. Hala ere, ohikoa da Espainian abiadura handiko trenei AVE deitzea.

Abiadura handiko trenak Espainiako hiri handien artean hegazkinari lehia handia egin dio, penintsula barnean 31 milioi bidaiari garraiatu zituelarik, hegazkinaren bikoitza baino gehiago. Honek negutegi efektuko gas askoren isurpena aurreztu du, eta aldaketa klimatikoari aurre egiteko ekologistek hegazkinen bidaiak mugatu nahi dituzte burdinbidera igarotzeko. Gainera, Renfe -k energia berriztagarriekin elikatzen ditu tren elektriko guztiak.

Hasieratik bertatik, trenbide eredu horrek gizarte eta ekonomia errentagarritasunik ez duela kritikatu izan dute batzuek. Ekonomia erakunde ofizialak eta erdiofizialak ere AVEren errentagarritasunik eza adierazten hasi dira 2015ean. Espainiako Bankuaren eta dozena bat konpainia handiren partaidetza duen Fedea fundazioak 2015eko martxoan argitaratutako ikerlanaren arabera, AVE linea batek ere ez du inolako errentagarritasunik, ez gizartearentzat, ez enpresentzat: kostu handiegia izan du, eta bidaiari gutxiegi ditu. Espainiako Kontu Auzitegiak AVEren egungo eredua sostengagarria ez dela adierazi zuen 2015eko maiatzean. Renferi diru sarrera gehien ekartzen dion zerbitzua abiadura handikoa da, baina funtzionamendu gastuak ordaintzeko baino ez du ematen, diru sarrera horiek ez dira aski azpiegitura eraikitzen eta mantentzen egindako gastua ordaintzeko: hau da, Euskal Herriko Unibertsitateko ikerlariek 2021. urtean adierazi zutenez, «gizarteak ez du inoiz berreskuratuko abiadura handiko trenean inbertitutako dirua». Proiektu hori «efizientziarik gabea, injustua eta sostengaezina» dela deritzote, dakartzan gastuak, gizarte eraginak eta ingurumen eraginak aintzat hartuta.

AVEaren jaiotza eta sarearen luzapena 
AVE marka komertziala Madril-Sevilla abiadura handiko linea eraikitzearekin batera jaio zen, 1992ko apirilaren 21ean inauguratu zena. Hasiera batean Getafe eta Kordoba arteko burdinbide berria eraikitzeko asmoa bazegoen ere, 1988an trenbide berriaren zabalera Europako gainontzeko herrialdeen bera izatea erabaki zen, etorkizunean zerbitzu internazionalak eskaini ahal izateko. Zabalera internazionalak, 1.435 mm-koak, ekarri zuen Madril eta Sevilla artean linea berri oso bat eraiki behar izatea, iberiar zabalera alde batera utzita. Linea berria Frantziako TGV trenen ereduari jarraituz eraiki zen.

Abiadura handiko linea berria martxan jarri zenean, trenbideen zabalera ezberdintasunagatik, ez zegoen Madriletik ez Sevillatik haratago jarraitzerik, baizik eta linea uharte modura zegoen. Hori dela eta tren guztiak mota berekoak ziren, Renferen 100 Seriea, eta zerbitzu bera eskaintzen zuten. Zerbitzu hauek AVE izenez ezagutzen ziren. 1993an Talgo 200 zerbitzuak ere eskaintzen hasi ziren, zeintzuek zabalera aldatzeko gaitasuna zeukaten, hala abiadura handiko lineatik zein ohiko burdinbideetatik ibil zitekeen. Handik aurrera AVEaz gain bestelako zerbitzuak ere ibiltzen dira abiadura handiko lineetatik. Zerbitzu hauek ez dute 300 km/h abiadura maximoak hartzen, eta distantzia erdiko zerbitzuak edota distantzia luzeko zerbitzuak tarteka ohiko tarteka abiadura handiko burdinbideetan eskaintzen dituzte.

Abiadura handiko trena Sevillara heldu ondoren, Espainiako Sustapen Ministerioak abiadura handia iparekialdera eramateko lanak hasi zituen, AVE zerbitzua Frantzia eta Europarekin lotzeko. 1997an Madril-Zaragoza-Bartzelona-Frantziako muga abiadura handiko linea eraikitzen hasi eta 2003an Madril Zaragoza eta Lleidarekin lotu zen abiadura handiko burdinbidez.

2007ko abenduan Kordoba eta Málaga arteko abiadura handiko tartea martxan jarri zen, eta baita Madril-Valladolid abiadura handiko linea ere.

2008ko otsailaren 20an abiadura handiko burdinbidea Bartzelonara heldu eta Madrilekin 2 ordu eta 30 minututan lotu zen.

2010eko abenduaren 18an Madril-Levante abiadura handiko linea inauguratu zen, Madril Cuenca eta Valentziarekin ordu bat eta 35 minututan lotuz.

2011ko azaroan Madril - Bartzelona lineako zerbitzuek 310 km/h abiadura maximoa hartzen hasi ziren.

2013ko urtarrilaren 8an Bartzelona eta Figueres arteko abiadura handiko tartea inauguratu zen, non TGVarekin lotura dagoen. Hala, Espainia eta Frantzia arteko abiadura handiko burdinbidea martxan dago. Hala ere, gaur egun ez dago AVE ibilbide internazionalik.

2013ko ekainaren 17an Albacete eta Alacant arteko tartea ireki zen.

Espainiako abiadura handiko lineak gaur egun 
Espainian abiadura handiko linea asko eraiki dira, hainbat adituren ustez behar baino askoz gehiago. Guztira, Adif enpresa publikoak eraiki duen abiadura handiko burdinbide sareak 3.000 kilometro baino gehiago ditu, Europako beste edozein estatuk baino gehiago. Izan ere, Espainia Txinaren atzetik munduan abiadura handiko burdinbide gehien dituen estatua da. Bidaiari kopuruari begiratuz gero, abiadura handiko trenek 31 milioi bidaiari mugitu zituzten 2018an.

Gainera, ugari dira, orobat, Espainian eraikitzen ari diren edo eraikitzekotan diren abiadura handiko trenbideak ere, eta Estatuari ekarriko dizkioten ekonomia galera handiek kezka eragin dute Espainiako ekonomia eredua iraunezintzat jotzen dutenen artean.

Ibilbideak

Erreferentziak

Ikus, gainera 

 Euskal Y: Euskal Autonomia Erkidegoko AVE sarea
 Nafarroako Korridorea: Nafarroako Autonomia Erkidegoko AVE sarea

Kanpo estekak 

Renfe Operadora
ADIF
Makroproiektuak
Espainiako burdinbidea